**Έκθεση της Κοινοβουλευτικής Επιτροπής Προσφύγων-Εγκλωβισμένων-Αγνοουμένων-Παθόντων για τις προτάσεις νόμου «Ο περί Ακίνητης Ιδιοκτησίας (Διακατοχή, Εγγραφή και Εκτίμηση) (Τροποποιητικός) (Αρ. 3) Νόμος του 2021» και «Ο περί Τουρκοκυπριακών Περιουσιών (Διαχείριση και Άλλα Θέματα) (Προσωρινές Διατάξεις) (Τροποποιητικός) (Αρ. 2) Νόμος του 2021»**

**Παρόντες:**

Νίκος Κέττηρος, πρόεδρος Χρίστος Σενέκης

Νίκος Γεωργίου Ζαχαρίας Κουλίας

Γιώργος Κάρουλλας Μιχάλης Γιακουμή

Η Κοινοβουλευτική Επιτροπή Προσφύγων-Εγκλωβισμένων-Αγνοουμένων-Παθόντων μελέτησε τις πιο πάνω προτάσεις νόμου, οι οποίες κατατέθηκαν στη Βουλή από τους βουλευτές κ. Νίκο Κέττηρο, Χρίστο Χριστοφίδη και Χρίστο Χριστόφια εκ μέρους της κοινοβουλευτικής ομάδας ΑΚΕΛ-Αριστερά-Νέες Δυνάμεις, σε συνεδρίες της, που πραγματοποιήθηκαν στις 11 και 18 Οκτωβρίου και στις 15 και 22 Νοεμβρίου 2022. Στο πλαίσιο των συνεδριάσεων της επιτροπής κλήθηκαν και παρέστησαν εκπρόσωποι του Υπουργείου Εσωτερικών, ο αναπληρωτής διευθυντής της Υπηρεσίας Διαχείρισης Τουρκοκυπριακών Περιουσιών και εκπρόσωποι του Τμήματος Κτηματολογίου και Χωρομετρίας του ίδιου υπουργείου, καθώς και εκπρόσωποι της Παγκύπριας Ένωσης Προσφύγων (ΠΕΠ). Η Νομική Υπηρεσία της Δημοκρατίας, παρ’ όλο που κλήθηκε, δεν εκπροσωπήθηκε στις συνεδρίες της επιτροπής.

Σημειώνεται ότι κατά τη συζήτηση των εν λόγω προτάσεων νόμου παρέστησαν επίσης τα μέλη της επιτροπής κ. Χρίστος Χριστοφίδης, Χρίστος Χριστόφιας, Ρίτα Θεοδώρου Σούπερμαν, Σωτήρης Ιωάννου και Κωστής Ευσταθίου.

Σκοπός της πρώτης πρότασης νόμου είναι η τροποποίηση του περί Ακίνητης Ιδιοκτησίας (Διακατοχή, Εγγραφή και Εκτίμηση) Νόμου, ώστε να παρασχεθεί η δυνατότητα εγγραφής σύμβασης μίσθωσης τουρκοκυπριακής ακίνητης ιδιοκτησίας μεταξύ του Κηδεμόνα ως εκμισθωτή και εκτοπισθέντος προσώπου ως μισθωτή για σκοπούς στέγασης ή αυτοστέγασής του και να αποτελεί η εν λόγω ακίνητη ιδιοκτησία αντικείμενο κληρονομικής διαδοχής, ανεξάρτητα από τον χρόνο που έχει αποβιώσει ο μισθωτής.

Σκοπός της δεύτερης πρότασης νόμου είναι η τροποποίηση του περί Τουρκοκυπριακών Περιουσιών (Διαχείριση και Άλλα Θέματα) (Προσωρινές Διατάξεις) Νόμου, ώστε σύμβαση μίσθωσης οικιστικής μονάδας επί τουρκοκυπριακής περιουσίας που παραχωρήθηκε σε εκτοπισθέντα ή παθόντα ή τουρκόπληκτο ο οποίος απεβίωσε πριν από την 7η Απριλίου 2006 και ο οποίος κατείχε την οικιστική μονάδα κατά την ημερομηνία του θανάτου του να αποτελεί μέρος της περιουσίας του και αντικείμενο κληρονομικής διαδοχής.

Εισάγοντας τις προτάσεις νόμου ενώπιον της επιτροπής, ο πρόεδρός της ανέφερε ότι με τις πρόνοιές τους αίρεται η άνιση μεταχείριση μεταξύ εκτοπισθέντων στους οποίους παραχωρήθηκε σύμβαση μίσθωσης σε τουρκοκυπριακή ακίνητη ιδιοκτησία και απεβίωσαν μετά την 7η Απριλίου 2006 και εκτοπισθέντων στους οποίους παραχωρήθηκε τέτοια σύμβαση και απεβίωσαν πριν από την εν λόγω ημερομηνία. Σύμφωνα με την ισχύουσα νομοθεσία, το δικαίωμα μίσθωσης που είχε αποκτήσει εκτοπισθείς που απεβίωσε μετά την 7η Απριλίου 2006 συνιστά αντικείμενο κληρονομικής διαδοχής, ενώ, σε περίπτωση που αυτός απεβίωσε πριν από την ημερομηνία αυτή, το εν λόγω δικαίωμα παύει να ισχύει. Περαιτέρω, σημείωσε ότι αριθμός κατοικιών σε συνοικισμούς αυτοστέγασης δεν κατοικούνται, καθώς οι κάτοχοί τους είχαν αποβιώσει πριν από το έτος 2006, και, παρά το γεγονός ότι τα παιδιά ή τα εγγόνια τους θα επιθυμούσαν να τις εκμεταλλευτούν, δεν έχουν αυτή τη δυνατότητα σύμφωνα με τις διατάξεις της ισχύουσας νομοθεσίας.

Η εκπρόσωπος του Υπουργείου Εσωτερικών ανέφερε ότι το Υπουργείο Εσωτερικών προέβη στην ετοιμασία τροποποιητικών νομοσχεδίων για τη ρύθμιση του όλου θέματος, τα οποία εστάλησαν στη Νομική Υπηρεσία της Δημοκρατίας για νομοτεχνικό έλεγχο. Ως εκ τούτου, εισηγήθηκε τη μη προώθηση των υπό συζήτηση προτάσεων νόμου στην ολομέλεια μέχρι την κατάθεση των εν λόγω νομοσχεδίων στη Βουλή.

Η εκπρόσωπος της ΠΕΠ εξέφρασε την ικανοποίησή της για την κατάθεση των προτάσεων νόμου, η ψήφιση των οποίων θα επιλύσει προβλήματα που αντιμετωπίζουν οι πρόσφυγες.

Τα μέλη της επιτροπής έθεσαν διευκρινιστικά ερωτήματα σε σχέση με τις πρόνοιες των προτάσεων νόμου.

Η επιτροπή, λαμβάνοντας υπόψη ότι η μη επίλυση των προβλημάτων τα οποία αντιμετωπίζουν οι πρόσφυγες παραμένει σε εκκρεμότητα για πολλά χρόνια, αποφάσισε όπως προωθήσει τις υπό αναφορά προτάσεις νόμου προς ψήφιση στην ολομέλεια του σώματος, αφού τροποποιήσει τα κείμενά τους, ώστε οι προτεινόμενες σε αυτά ρυθμίσεις να αφορούν μόνο οικιστικές μονάδες οι οποίες δε βρίσκονται σε κυβερνητικούς οικισμούς.

Υπό το φως των πιο πάνω, η Κοινοβουλευτική Επιτροπή Προσφύγων-Εγκλωβισμένων-Αγνοουμένων-Παθόντων, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί κατά τη συζήτηση του θέματος στην ολομέλεια του σώματος.

28 Νοεμβρίου 2022

Αρ. Φακ.: 23.02.062.189-2021, 23.02.062.190-2021.

ΣΚ/ΔΦ/ΓΧ/ΓΧ